
Függvénygenerátor mikrovezérlővel

Az elektronikai tervezéseim, építéseim és kísérletezésem során úgy éreztem, hogy jól jönne egy egyszerű kis kompakt, de mégis viszonylag nagy tudású jelgenerátor, amit akár távolról is tudok vezérelni WiFi-n keresztül. A projekt kivitelezéséhez a motivációm legfőképpen ez adta, de annak is nagy szerepe volt, hogy szeretek tanulni a szakmában és tudtam, hogy egy ilyen projekt közben sok új tapasztalattal gazdagodhatok. Kezdetben lefektettem az igényeket, megfogalmaztam a specifikációt, közben kezdett összeállni a kép, hogy hogyan képzelnék el egy saját készítésű jelgenerátort. Próbapanelen kísérleteztem, szimulációkat készítettem, majd egyre inkább kezdett összeállni a terv. Párhuzamosan készült a kapcsolási rajz, a fizikai alkatrészek kiválasztása és a méretek definiálása. Amikor már megvolt az alap koncepció és ki tudtam próbálni például a fő jelgenerátor komponenst vagy a kijelzőt a mikrovezérlővel, akkor már elkezdtem a szoftver írását is. Végül elkészült egy első verziós panel, majd a tanulmányozása és az oszcilloszkópos mérések után kiderült, hogy pár hiba belecsúszott a NYÁK tervbe, de a kapcsolás sem volt a legkiforrottabb. Ez az első változat a perifériák kezelésére és azok megismerésére nagyon hasznos volt, a szakmai tudásomat bővíthettem. A hibákat felismerve és kijavítva megterveztem a módosított verziót. A panel összeépítése és mérése után azt tapasztaltam, hogy 99%-ban úgy működik ahogy kell, és ahogyan azt megálmodtam. Elvégeztem a hátralévő mechanikai munkálatokat, bővítettem a szoftver funkcióit, és végül elkészült a végleges berendezés. Összeségében elégedett vagyok a munkámmal, a végeredmény egy jól használható, esztétikus és kompakt függvénygenerátor, aminek hasznát tudom venni a fejlesztéseim és kísérletezéseim során. Természetesen vannak korlátai és bővítési lehetőségei is, ezekkel szeretnék a jövőben foglalkozni és továbbfejleszteni a műszert.



